Angsverhaal van jong vrou wat by gewilde nagklub verdwynMargaretha Johanna Compaan. Foto: Verskaf Wat veronderstel was om ŉ lekker aandjie uit te wees saam met haar verloofde, het in ŉ oogwink vir Margaretha Johanna Compaan (29) in nagmerrie ontaard toe sy by ŉ gewilde nagklub in Boksburg glo bedwelm en ontvoer is. ‘n Familielid van Compaan het Woensdag haar angsverhaal, wat klink soos die storielyn van ŉ rillerfliek, met Maroela Media gedeel. Compaan is ŉ inwoner van in Impalapark in Boksburg, Gauteng. “Sy en haar verloofde, Trevor Godsmark, is Saterdagaand na Presley’s waar hulle gereeld gaan dans en kuier,” het die familielid gesê. “Net voor middernag het sy vir Trevor gesê sy voel nie lekker nie en is na die badkamer. Toe sy ná sowat 10 minute nie teruggekeer het nie, het Trevor gaan ondersoek instel en kon haar nie kry nie. Nadat hy begin rondvra het, het iemand gesê sy is daar weg saam met ŉ man in ŉ bakkie.” ŉ Bekommerde Godsmark het dadelik rond gebel om te hoor of sy by die huis is, voordat hy self daarheen gery het. Haar familie het Sondag in die vroeë oggendure al Compaan se vriende tevergeefs gebel om te hoor of iemand weet waar sy is. Haar gesin het Sondag by die Boksburg-GPF gaan aanklop om hulp en haar inligting en foto’s is wyd op sosiale media versprei. “Die manier waarop die gemeenskap gereageer het was wonderlik om te ervaar. Dit het ons baie bygestaan in ŉ moeilike tyd om te weet daar is so baie mense wat omgee en help om na my dogter te soek.” Lede van die GPF en Pink Ladies, ŉ organisasie wat hom daarop toespits om vermiste mense op te spoor, het hulle kort daarna gebel en gereël dat ŉ vermiste persoon saak by die Boksburg-Noord-polisiestasie aanhangig gemaak word. “Die GPF het inligting na omliggende GPF’s versprei en almal het die hele Sondag, tot laataand, rondgery en help soek. Ons was rasend van bekommernis. Haar handsak en beursie was alles in Trevor se kar. Sy sou nooit op haar eie sonder dit êrens heengaan nie. Sy sal ook nooit vir Trevor net by ŉ plek los nie.” Compaan het Maandag omstreeks 12:00 ŉ baie kort oproep na haar verloofde gemaak en benoud gesê sy is in ŉ klein kamertjie toegesluit en weet nie waar sy is nie. Daarna het haar foon doodgegaan. ŉ Speurder kon in daardie stadium ŉ sein van haar selfoon opspoor en bepaal sy is in die Pomona-kleinhoewe-gebied. Die polisie en GPF het hulle dadelik na die omgewing gehaas. “Sy kon intussen daarin slaag om deur ŉ klein venstertjie uit die kamer te ontsnap. Sy was baie verward en gedisoriënteerd. Sy het sowat 3 km in ŉ draai geloop voordat sy by ŉ nabygeleë lodge uitgekom het en met die hulp van ŉ veiligheidswag hulp ontbied het. Die wag het die bestuurder gaan roep.” Terwyl die wag weg is, het Compaan in die veld gaan wegkruip uit vrees dat die man wat haar ontvoer het, haar sou sien. Die bestuurder het haar daar in ŉ swak toestand gevind en die polisie ontbied. Compaan het aan die polisie gesê al wat sy kan onthou was dat sy badkamer toe gegaan het en later in die vreemde kamertjie wakker geword het. Sy was onder die indruk dit was nog Sondag. Sy kan niks anders onthou nie. Sy het kneusplekke oor haar lyf, asook ŉ sny aan haar kop opgedoen en haar gesig was geswel. Sy was ook gedehidreer en moeg. Compaan is na ŉ hospitaal geneem waar sy mediese behandeling ontvang het. Toetse is ook gedoen om te bepaal of sy moontlik seksueel aangerand is en sy is as voorsorgmaatreël antiretrovirale medisyne gegee. Die uitslag van die toetse is nog nie bekend nie. Daar word vermoed dat haar ontvoerder ŉ onbekende middel in haar drankie gegooi het. Die polisie ondersoek nou ŉ saak van ontvoering. “Ons is baie dankbaar dat sy terug is by die huis. Dit gaan vandag beter met haar, maar sy is nog emosioneel en het met berading begin. Sy sê sy is bly om te lewe en dat sy daarin kon slaag om te ontsnap voordat iets erger kon gebeur,” het die familielid bygevoeg. Die familie het hul dank betuig teenoor al die GPF-lede wat hulle in die moeilike tyd bygestaan het. Hulle het in besonder die Pink Ladies, Boksburg-GPF, die privaatspeurder Hennie Els, asook Presleys se eienaar, bedank daarvoor dat hulle uit hul pad gegaan het om hulle te ondersteun en na haar dogter te soek. Die familie hoop dat die man gou vasgetrek sal word.